b'\n_START_ARTICLE_\nRisto Joost\n_START_SECTION_\nHaridus\n_START_PARAGRAPH_\nRisto Joost \xc3\xb5ppis koorijuhtimist Tallinna Muusikakeskkoolis (1986\xe2\x80\x931998) Anneli M\xc3\xa4eotsa juhendamisel ning j\xc3\xa4tkas \xc3\xb5pinguid Eesti Muusikaakadeemias (1998\xe2\x80\x932002) professor Kuno Arengu, professor J\xc3\xbcri Alperteni ja professor Paul M\xc3\xa4gi dirigeerimisklassis ning laulmist Uku Jolleri ja dotsent Nadja Kuremi lauluklassis. _NEWLINE_Aastatel 2002\xe2\x80\x932003 \xc3\xb5ppis ta Viini Muusika- ja Esituskunstide \xc3\x9clikoolis koorijuhtimist Erwin Ortneri ja orkestridirigeerimist Leopold Hageri juures. 2008. aasta kevadel l\xc3\xb5petas ta magistrantuuri orkestridirigeerimise erialal Stockholmi Kuninglikus Muusikakolled\xc5\xbeis professor Jorma Panula juures. _NEWLINE_Risto Joost on t\xc3\xa4iendanud end dirigeerimise meistrikursustel Andres Eby, Eri Klasi, Neeme J\xc3\xa4rvi ja Esa-Pekka Saloneni juhendamisel ning varajase muusika ja laulmise alal Paul Hillieri, Nigel Northi, Carl H\xc3\xb8gseti, Catherine Sadolini juures.\n_START_SECTION_\nT\xc3\xb6\xc3\xb6 dirigendina\n_START_PARAGRAPH_\nRisto Joost on tunnustatud dirigent nii ooperi- kui kontserdilavadel. Risto Joosti repertuaar ulatub barokist kaasaegsete heliloojate teosteni. 2009. aasta s\xc3\xbcgisest on ta rahvusooperi Estonia koosseisuline dirigent, alates hooajast 2012/2013 Tallinna Kammerorkestri peadirigent, hooajast 2015/16 MDR-i raadiokoori kunstiline juht ning 2016. aasta kevadest Tallinna Filharmoonia kunstiline juht. 2018. aastal nimetasid Eesti Rahvusringh\xc3\xa4\xc3\xa4lingu muusikatoimetajad ta 2018. aasta muusikuks. _NEWLINE_Risto Joost on juhatanud mitmeid rahvusvaheliselt tunnustatud orkestreid, nagu Deutsches Symphonie-Orchester Berlin, MDRi s\xc3\xbcmfooniaorkester Leipzigis, Philharmonie der Nationen, Fenice Filharmoonikud (Veneetsia), Stuttgardi Kammerorkester, Strasbourgi Filharmoonikud, Odense S\xc3\xbcmfooniaorkester, Helsingborgi S\xc3\xbcmfooniaorkester, Tampere Filharmooniaorkester, Norrlands Opera orkester, Maria teatri orkester (Peterburi), Sevilla Kuninglik S\xc3\xbcmfooniaorkester, Macau Orkester, Eesti Riiklik S\xc3\xbcmfooniaorkester, L\xc3\xa4ti Riiklik S\xc3\xbcmfooniaorkester, Liep\xc4\x81ja S\xc3\xbcmfooniaorkester, Oulu S\xc3\xbcmfooniaorkester, Jyv\xc3\xa4skyl\xc3\xa4 Sinfonia, Kesk-Pohjanmaa Kammerorkester, Belgia Barokkorkester B\xe2\x80\x99Rock jt. Samuti on Joost seisnud dirigendina mitmete k\xc3\xb5rgelt hinnatud kooride ees, nagu RIASi kammerkoor, Berliini Raadiokoor, SWRi Vokaalansambel, Madalmaade Kammerkoor (peadirigent aastatel 2011-2015), Rootsi Raadio koor, Ars Nova Copenhagen, segakoor Latvija jt._NEWLINE_Rahvusooperis Estonia kuuluvad Risto Joosti repertuaari Donizetti \xe2\x80\x9eArmujook\xe2\x80\x9c, Verdi \xe2\x80\x9eLa traviata\xe2\x80\x9c, Puccini \xe2\x80\x9eBoheem\xe2\x80\x9c ja \xe2\x80\x9eTosca\xe2\x80\x9c, Bizet\xe2\x80\x99 \xe2\x80\x9eCarmen\xe2\x80\x9c, Gounod\xe2\x80\x99 \xe2\x80\x9eFaust\xe2\x80\x9c, Prokofjevi \xe2\x80\x9eArmastus kolme apelsini vastu\xe2\x80\x9c, T\xc3\xbc\xc3\xbcri \xe2\x80\x9eWallenberg\xe2\x80\x9c , K\xc3\xb5rvitsa \xe2\x80\x9eLiblikas\xe2\x80\x9c ning ballettidest T\xc5\xa1aikovski \xe2\x80\x9eLuikede j\xc3\xa4rv\xe2\x80\x9c ja \xe2\x80\x9eP\xc3\xa4hklipureja\xe2\x80\x9c, Minkuse \xe2\x80\x9eBajadeer\xe2\x80\x9c, MacMillani \xe2\x80\x9eManon\xe2\x80\x9c, Eduri/Aintsi \xe2\x80\x9eModigliani \xe2\x80\x93 neetud kunstnik\xe2\x80\x9c._NEWLINE_1999. aasta s\xc3\xbcgisel asutas Risto Joost kammerkoori Voces Musicales, mis on v\xc3\xb5itnud auhindu mitmelt koorikonkursilt, ning lisaks koorile 2002. aasta kevadel instrumentaalansambli Ensemble Voces Musicales. Koor ja ansambel on osalenud nii Eesti Muusika- ja Teatriakadeemia s\xc3\xbcgisfestivalil kui ka festivalil Eesti Muusika P\xc3\xa4evad nii m\xc3\xb5negi helilooja (Toivo Tulev, Timo Steiner, \xc3\x9clo Krigul, Helena Tulve) teoste esiettekannetel, koos ansambliga Vox Clamantis on esitatud ka Lauri J\xc3\xb5elehe ja Tatjana Kozlova uudisteoseid. _NEWLINE_2008. aasta novembris kaasasutas Risto Joost orkestri Tallinn Sinfonietta, mis on keskendunud eelk\xc3\xb5ige 18. ja 19. sajandi orkestrirepertuaari esitamisele._NEWLINE_2011\xe2\x80\x932015 oli Risto Joost Madalmaade Kammerkoori peadirigent._NEWLINE_Joost on Tallinna Kammerorkestri peadirigent alates 2013. aastast. Lisaks on ta juhatanud mitut rahvusvaheliselt tunnustatud orkestrit. Alates 2015. aastast on ta \xc3\xbchtlasi Leipzigis tegutseva MDR Rundfunkchori (Kesk-Saksamaa ringh\xc3\xa4\xc3\xa4lingukoori) kunstiline juht._NEWLINE_Alates 2016. aasta maist on ta Tallinna Filharmoonia ja Birgitta Festivali kunstiline juht.\n_START_SECTION_\nT\xc3\xb6\xc3\xb6 lauljana\n_START_PARAGRAPH_\nLauljana on Risto Joost t\xc3\xb6\xc3\xb6tanud Eesti Filharmoonia Kammerkooris ning ansamblis Vox Clamantis. 2003. aasta detsembrist osalenud ta vokaalansambli Theatre of Voices t\xc3\xb6\xc3\xb6s, mille kunstiline juht on Paul Hillier. _NEWLINE_Soololauljana h\xc3\xb5lmab Risto Joosti repertuaar teoseid nii hilisrenessansi, barokiajastu kui ka 20. sajandi muusikast. Ta on teinud koost\xc3\xb6\xc3\xb6d selliste orkestritega nagu Tallinna Kammerorkester, Tallinna Barokkorkester, L\xc3\xa4ti Riiklik S\xc3\xbcmfooniaorkester, Concerto Copenhagen (Taani), \xc5\xa0oti Kammerorkester ning ansamblitega Meder Consort, Corelli Consort, Reval Ensemble, Hortus Musicus, Sansara (L\xc3\xa4ti) ja Phantasm (Inglismaa). _NEWLINE_Ta on \xc3\xbcles astunud Vanamuusika Festivalil Br\xc3\xbcgges, Steve Reichi Festivalil Londonis, Edinburghi Festivalil, Vantaa Varajase Muusika Festivalil, Stockholmi Varajase Muusika Festivalil, Riia Varajase Muusika Festivalil, Haapsalu Vanamuusikafestivalil, lisaks Saksamaal, Hollandis, Austrias, Prantsusmaal, Ameerika \xc3\x9chendriikides jm. _NEWLINE_2007. aastal laulis Risto Joost peaosa L\xc3\xa4tis etendunud Antonio Vivaldi ooperis "Il Giustino" koos barokkansambliga Sansara ning 2008. aastal osales solistina Sunleif Rasmusseni kammerooperis \xe2\x80\x9eHullu mehe aias\xe2\x80\x9c ettekannetel Eestis.\n_START_SECTION_\nMuu muusikaline tegevus\n_START_PARAGRAPH_\nRisto Joost on ka n\xc3\xbc\xc3\xbcdisaegset muusikateatrit edendava loomingulise \xc3\xbchenduse KAMBER \xc3\xbcks asutaja ja kunstiline juht. Koos Itaalia vokaalpedagoogi Paolo De Napoliga juhib ta ka laulustuudiot Baltic Studio Lirico, mis tegeleb noorte ooperilauljate koolitamisega itaalia bel canto stiilis.'